
COMUNICAT DE PRESĂ


	În vederea îndeplinirii obiectivului anual de reducere cu 60% a cantităţilor de deşeuri municipale eliminate prin depozitare, dar şi în scopul asigurării unui climat corespunzător de sănătate publică,  Direcția Poliția Locală Câmpina desfășoară o amplă campanie de conştientizare şi informare a populaţiei cu privire la colectarea selectivă a deşeurilor generate în gospodăriile individuale.
	Astfel, locuitorii cartierelor câmpinene sunt înştiinţaţi asupra modului corespunzător de colectare a deşeurilor reciclabile (în sacii cu această destinaţie distribuiţi de operator), precum şi în privinţa programului de ridicare a fiecărei categorii de deşeuri (reciclabile/menajere/vegetale).
	Atragem atenţia că utilizarea recipientelor pentru precolectarea/colectarea deșeurilor reciclabile în alte scopuri decât cele pentru care sunt destinate se sancționează contravențional (conform H.C.L.11/2016 privind Regulamentul de organizare și funcționare a serviciului public de salubrizare din municipiul Câmpina - Anexa 2), cu amendă de la 100 lei la 200 lei pentru persoane fizice, respectiv de la 500 lei la 2000 lei, pentru persoane juridice. 
Mai mult, nerespectarea obligației legale de a colecta separat se sancționează conform Legii 211/2011R privind regimul deșeurilor, cu amendă de la 3000 lei la 6000 lei, pentru persoane fizice, respectiv de la 20000 lei la 40000 lei, pentru persoane juridice.    
În vederea gestionării eficiente a operaţiunii de colectare de către operator, precum şi în scopul menţinerii unui climat civilizat, rugăm locuitorii să depoziteze deşeurile, conform graficului, în dreptul proprietății (şi NU în altă locaţie), nu mai devreme de ora 17 a zilei anterioare ridicării.  
Implicarea directă a comunităţii în sortarea deşeurilor joacă un rol primordial în procesul colectării selective, unul din indicatorii unui oraş curat şi sănătos! 
	Redăm, în facsimil, conţinutul înştiinţării transmise de reprezentanţii Direcţiei Poliţia Locală. 
	 
Director Executiv,
Romeo Văsii

